**Laikmetīgās kultūras pārstāvji ar finanšu ministri pārrunā nodokļu politiku kultūras nozarē**

Latvijas radošo savienību padomes (LRSP) un Laikmetīgās kultūras NVO asociācijas (LKNVOA) pārstāvji (LRSP priekšsēdētāja Dace Bluķe, Latvijas Laikmetīgās mākslas centra vadītāja Solvita Krese, Valsts kultūrkapitāla fonda padomes priekšsēdētāja Zane Kreicberga, biedrības “Ascendum” vadītāja un Ministru kabineta un nevalstisko organizāciju memoranda padomes locekle Zaiga Pūce un Latvijas Teātra darbinieku savienības valdes locekle Maija Pavlova) 6. jūlijā, tikās ar finanšu ministri Danu Reiznieci – Ozolu, lai apspriestu kultūras nozares aktualitātes, kas būtiski ietekmēs nozares tālāko darbību.

Viens no visai kultūras nozarei svarīgiem jautājumiem, kas tika pārrunāts tikšanās laikā, ir Valsts Kultūrkapitāla fonda (VKKF) finansēšanas modeļa maiņa, atjaunojot to finansēšanas modeli, kāds Latvijā pastāvēja līdz 2003. gadam, kad finansējums kultūrai tika gūts no alkohola, tabakas akcīzes nodokļa un izložu un azartspēļu nodevas un nodokļa. Šāds modelis šobrīd veiksmīgi darbojas Igaunijā un ļoti līdzīgs ir ieviests arī Lietuvā. Minētais finansēšanas modelis nodrošinātu politisko neatkarību piešķirtajam finansējumam, kas kultūras nozarei ir īpaši svarīgi, vienlaikus nodrošinot piešķirtā finansējuma stabilitāti un pakāpenisku palielināšanos kultūras nozarei. Ministre atzina, ka piedāvātais finansēšanas modelis, viņasprāt, ir atbalstāms. Tomēr saspringtās situācijas budžetā dēļ viņa neredz iespēju to virzīt jau nākamā gada budžeta ietvarā. Tāpat ministre norādīja, ka Kultūras ministrija nākamā gada budžetam nav pieprasījusi finansēšanas modeļa pāreju un finansējuma palielinājumu VKKF, kas izbrīnīja ne tikai pašu finanšu ministri, bet arī klātesošos kultūras jomas pārstāvjus.

Nozares pārstāvji vēlējās pārrunāt plānoto nodokļu politiku kultūras nozarē, kā arī pārliecināties, ka nodokļu atvieglojumi kultūras nozarē tiks saglabāti esošajā apjomā un netiks samazināti. Bažas attiecībā uz nodokļu atvieglojumu samazināšanu Finanšu ministre noraidīja.

Lai gan valdība sola, ka nākamā gada laikā nevienu jaunu nodokli neieviesīs un esošos nepalielinās, tomēr ideja par kultūras pasākumu biļešu maksas aplikšana ar pievienotās vērtības nodokli vēl aizvien ir aktuāla. Lai paustu neapmierinātību ar šo plānu, kultūras nevalstisko organizāciju pārstāvji ministrei norādīja, ka nozarē, īpaši nevalstiskajā sektorā, pastāv bažas par pieprasījuma strauju kritumu, kas varētu gaidīt pēc pasākumu biļešu cenu pieauguma. Daļai mazo nevalstisko kultūras organizāciju tas varētu būt pat pastāvēšanas jautājums. Kultūras nozarē tas nozīmētu būtisku kultūras piedāvājuma samazināšanos.

Tāpat nozares pārstāvji pauda bažas saistībā ar ideju mikrouzņēmuma nodokli pārveidot par sava veida ”iesācēju nodokli”, atļaujot šo nodokļu maksāšanas režīmu uzņēmumiem izmantot tikai pirmos trīs gadus. Arī šīs pārmaiņas nozarē var būt izšķirošas, jo bieži vien šis ir vienīgais un ērtais veids, kā nodrošināt kultūras pakalpojumu sniegšanu. Nozares pārstāvji norādīja, ka kultūras sfērai nav pamata pārmetumiem par nodokļu optimizāciju, izmantojot šo nodokļu režīmu.

Vēl tika pārrunāti jautājumi par Radošo personu likumu, NVO saimnieciskās darbības regulējumu, sabiedriskā labuma statusa piemērošanas nosacījumiem kultūras nozarē, kā arī NVO fonda apsaimniekotāja efektivitāti, nozarei no savas puses apliecinot gatavību iesaistīties jautājumu risināšanā.

Laikmetīgās kultūras NVO asociācijas valdes priekšsēdētāja Solvita Krese

Latvijas Radošo Savienību padomes valdes priekšsēdētāja Dace Bluķe